
НАРЕДБА ЗА РЕДА И УСЛОВИЯТА ЗА УПРАВЛЕНИЕ И РАЗПОРЕЖДАНЕ С ОБЩИНСКИ ЖИЛИЩА
Приета с решение № 213 по протокол № 18 от 30 октомври 2008 година
ГЛАВА І    ОБЩИ ПОЛОЖЕНИЯ

Чл.1 /1/ Настоящата наредба определя реда и условията за управлението и разпореждането с общински жилища.

/2/ Общинският жилищен фонд включва общинските жилища и незастроени общински парцели, предназначени по предвижданията на устройствените планове за индивидуално или групово жилищно или вилно строителство.

Чл.2 /1/ Управлението и разпореждането с общински жилища  се осъществява от Кмета на Общината в съответствие с разпоредбите  на настоящата Наредба и конкретните решения на Общински съвет.

/2/ Организацията и контролът на дейностите по ал.1 се осъществяват от Кмета на Общината

/3/ Кметовете на кметства и кметски наместници контролират дейностите по ал. 1 на територията на съответните населени места.

Чл.3 /1/ Жилищната собственост на Общината по своето предназначение са :

1. жилища за отдаване под наем (чл. 42, ал.1, т.1 от ЗОС)

2. резервни жилища;

3. ведомствени жилища;

4. жилища за продажба и замяна;

/2/ Ежегодно, в срок до 31 март с решение на Общинския съвет, по предложение на кмета на Общината, се приема списък, в който се определя броя, вида, местонахождението на всяка една от групите по ал.1,

/3/ При необходимост през текущата година Общински съвет може да извърши промени по предложение на Кмета на Общината.

ГЛАВА  ІІ    УПРАВЛЕНИЕ НА ОБЩИНСКИ ЖИЛИЩА

РАЗДЕЛ І  ОБЩИНСКИ ЖИЛИЩА ЗА ОТДАВАНЕ ПОД НАЕМ

Чл.4 /1/ В общинските жилища за отдаване под наем се настаняват нуждаещите се от жилища граждани, определени в чл. 43 от ЗОС.

/2/ Жилищните нужди се установяват по реда на настоящата Наредба, установен  в глава ІІ, раздел ІІ .Установяване на жилищните нужди

Чл.5 /1/ Жилищата за отдаване под наем са наличните свободни жилища, определени с решение на Общинския съвет по чл.3, ал.1

/2/ Наемната цена на общинските жилища се определя по реда на глава ІІІ, раздел І
/3/ Използването на общинските жилища за нежилищни нужди е недопустимо.
Чл.6 Свободни общински жилища за които няма нуждаещи се граждани , отговарящи на условията по чл.14, ал.1, могат да се отдават под наем по пазарни цени или  с 50% /петдесет на сто процента / увеличение от определената за съответно жилище по критериите по глава ІІІ, раздел І от настоящата наредба
Чл.7 /1/  Установяват се следните норми за настаняване в общински жилища.
1. за едночленно  семейство- до 25 кв.м. полезна площ
2. за двучленно семейство /домакинство/ - до 40 кв. полезна площ  

3. за тричленно  и четиричленно  семейство/домакинство/ -  до 55 кв.м. полезна площ
4. за семейство  /домакинство/ с пет или повече членове -  до 90 кв.м. полезна площ 
/2/ Право за настаняване в по- голямо жилище, над установените в ал.1 норми, имат семейства, в които има членове със заболявания, посочени в списък на Министерство на здравеопазването. Правото се доказва с документ, издаден от съответна лекарска комисия.

/3/  При определяне на жилищната площ се взема  предвид и детето, което ще се роди.
/4/ за задоволяване на специфични нужди, може да се предостави допълнителна жилищна площ до 15 кв.м.:

1. за хабилитирани научни работници, които не притежават помещения или ателиета  за упражняване на научни и творчески дейности.

2. когато член на семейството страда от болест, която налага изолация, съгласно списъка на болестите, утвърден от Министерството на здравеопазването, или се нуждае от помощта на друго лице.

3. на млади семейства,

4. на семейства, които са живели непрекъснато в едно домакинство в продължение на две или повече години и продължават да живеят пълнолетни низходящи или  възходящи, които не притежават жилищен или вилен имот в страната.

Чл.8 /1/ В едно жилище се настанява само едно семейство /домакинство/
/2/ Две или повече семейства могат да се настаняват по изключение в едно жилище само с тяхно изрично писмено съгласие.

Чл.9 /1/ Когато поради намаляване броя на членовете на семейството, същото не покрива нормите за настаняване, установени с настоящата Наредба в едномесечен, а в случай на смърт – тримесечен срок наемателите подават молба за настаняване в друго общинско жилище .

/2/ Ако наемателите не подадат молба в посочените срокове, пренастаняването се извършва служебно.

/3/  Ако в едномесечен срок от връчването на заповедта по ал.2 наемателите не заемат определеното им жилище, заповедта се отменя, а наемното правоотношение за заеманото жилище се прекратява.

Чл.10 /1/ Настаняването под наем се извършва със заповед на Кмета на Общината.

/2/ В заповедта се посочват:

1. трите имена, единен граждански номер на титуляра по настанителна заповед;

2. броя на членовете на семейството( домакинството) на настанения, техните имена и родствени връзки,

3. вида и местонахождението на жилището;

4. срока за настаняване;

5. наемната цена и срока, до който същата се заплаща.

/3/ Заповедта за настаняване се отнася за всички членове на семейството на настанения.

/4/ Преди издаване на заповедта, членовете на семейството подават декларация за семейно и имотно състояние.

/5/ Заповедта се връчва на настанения срещу подпис.

Чл.11 /1/ След влизане в сила на заповедта по чл. 10, ал.1 се сключва наемен договор с настаненото лице за срок от 1 /една/ година, който може да бъде продължен с не- повече от 2/две/ години, като общият срок не може да надвишава 3/три/ години. 
/2/ Наемният договор се сключва при условията на Закона за задълженията и договорите и Закона за общинската собственост и има минимум следните реквизити:

1. Страни;

2. Подробно описание на предоставения под наем имот – общинско жилище;

3. Срока за който се предоставя жилището;

4. Наемната цена, която се дължи, в какви срокове;

5. Санкции и неустойки за недобросъвестното ползване на имота;

6. Прекратителни условия

/3/ Предаването на общинското жилище се извършва с приемателно-предавателен протокол

Чл. 12 /1/ Наемателите на общински жилища могат да заменят помежду си жилищата, в които са настанени при спазване на нормите на жилищна задоволеност, установени с настоящата Наредба.

/2/ Замяната се извършва със заповед на кмета на общината, въз основа на молба с нотариално заверени подписи от заинтересованите страни.

/3/ Не се допуска принудително изпълнение на заповедта за замяна.

/4/ Ако замяната не се осъществи в едномесечен срок от датата на влизане в сила на заповедта по ал. 2, тя се счита за отменена.

Чл.13 /1/ Преместване на наематели на едно общинско жилище в друго свободно общинско жилище се допуска по тяхна молба със съгласието на кмета на кметството или от кметския наместник.
/2/ Настанителната заповед се издава от Кмета на Общината.
РАЗДЕЛ II УСТАНОВЯВАНЕ НА ЖИЛИЩНИ НУЖДИ

Чл.14 /1/ Право да кандидатстват за настаняване под наем в жилищата по чл. 43 от Закона за общинската собственост имат български граждани и техните семейства /домакинства/, които отговарят едновременно на следните условия:
1.не притежават жилище, вила или идеални части от такива имоти, годни за постоянно обитаване, както и жилищни или вилни парцели. 
2. не са прехвърляли имоти  по т.1  на други лица , през последните 5/пет/ години, с изключение на дарение в полза на община Тутракан
3. не притежават нежилищни имоти, предназначени за търговска и стопанска дейност ( фабрики, работилници, магазини, складове или идеални части от такива имоти).
4.не притежават имущество, в т. ч. -  моторни превозни средства, акции,  земеделски земи и машини,  други основни и оборотни фондове и средства на обща пазарна стойност, по-голяма от 2/3 от размера на годишните им доходи, 

5. имат доход на член от семейството не повече от една минимална работна заплата месечно, след приспадане на дължимите данъци и задължителни осигурителни вноски.
6. имат настоящ адрес в гр. Тутракан, не по- малко от 3 години, без прекъсване.


7.не са се самонастанявали  в общински жилища или наемното правоотношение за такива жилища не е прекратявано по реда на чл. 33а , ал. 1, освен ако са изтекли повече от 3 / три/ години от освобождаване на жилището.
/2/ обстоятелствата  по чл.14, ал.1  се установяват с декларация,  към която се прилагат и други документи, удостоверяващи всяко едно от декларираните обстоятелства, съгласно чл.17 , ал.3 от настоящата Наредба

/3/  Срокът за подаване на декларацията по ал.2 е от 1 до 31 декември, за включване в картотеката за  следващата година.
Чл.15 /1/   Стойността на притежаваното имущество по чл.14. ал. 1, т. 4 се определя, както следва:
1. за моторни превозни средства, селскостопански машини и други - по застрахователната им стойност;
2.  за земеделски земи -  по  Наредбата за условията и реда за установяване на текущи пазарни цени на земеделските земи; за жилищни и вилни имоти извън тези по чл.14. ал.1, т.1 и 2 - съобразно критериите, установени в глава III раздел Критерии за образуване па продажни цени на жилищата;
3.  за дялово  участие  в  търговски  дружества -  в  размер  на 50  на сто  от  цената  на придобиването;
/2/ В притежаваното имущество се включват и наличните парични средства, включително и тези по жилищно - спестовните влогове и дивидентите.
Чл.16   /1/ Лицата и семействата, които отговарят на условията по чл. 14, се подреждат в зависимост от степента на жилищната им нужда в групи, както следва:
1.  живеещи в жилищни помещения, негодни за обитаване, вредни в санитарно - хигиенно отношение или застрашени от самосрутване, освидетелствани по установения за това ред;
2. семейства, живеещи въз основа на свободно договаряне
3.  заемащи недостатъчна жилищна площ по нормите на чл. 7, ал.1.

4. други, различни от предходните
/2/ Заемането на помещенията по ал. 1, т. 1 е основание за еднократно установяване и степенуване   на жилищната нужда на обитателите. Повторното им обитаване от други наематели не поражда права за ново определяне на жилищната нужда.
/3/ При подреждане на лицата, семействата или домакинствата в една и съща група се дава предимство на :

1. самотни родители на непълнолетни деца 

2. семейства /домакинства с повече от две деца
3. семейства /домакинства/ с две деца 
4. семейства /домакинства/ с едно дете
5. лица с трайно намалена работоспособност – І, ІІ, ІІІгр.
6. самотни лица
Чл. 17 /1/ В Общината се съставят и поддържат картотеки на нуждаещите се от жилища лица и семейства, които отговарят на условията по чл.14,
/2/ Картотекирането на нуждаещите се от жилища граждани се извършва въз основа на  заявление и декларация по образец, утвърдени от Кмета на Общината, в които се посочват;
1.  броят, трите имена, възрастта на членовете на семейството;
2. жилищните  условия,   при   които  живее  семейството   към   момента   на   представяне   на заявлението; вписват  се данни за  вида (жилищни, нежилищни), размера и собствеността на обитаваните помещения;

3.  извършени сделки с недвижими имоти по чл.14, ал. 1, т. 2;
4.  притежаваното имущество по чл. 14, ал. 1, т 4;
5.  общ годишен доход на членовете на семейството за предходната година, формиран от заплати и пенсии, както и допълнителни доходи от хонорари, търговска и стопанска дейност, отдаване на собствен сграден фонд под наем, земеделски земи под аренда и др.;
6. данни за предишни вписвания в картотеките.
/3/ Към заявлението и декларацията по ал. 1 се прилагат следните документи за лицето и членовете на неговото семейство /домакинство/:  
1. удостоверения за настоящ адрес, 
2. удостоверения от Службата по вписванията за извършени сделки с недвижими имоти, 
3. удостоверения за липса на задължения и за декларирани имоти от Отдел”ПМДТ” към Община Тутракан 
4. служебни бележки от ОС “Земеделие и гори” гр. Тутракан
5. служебни бележки за годишните доходи от трудово или служебно правоотношение за предходните 12 месеца, 

6.  при наличие на други доходи – копия от подадените данъчни декларации, парични обезщетения  или помощи от Дирекция „Бюро по труда” и /или Дирекция „Социално подпомагане” и др. 

7. копия от договори за  наем, когато лицето и членовете на неговото семейство /домакинство/ живеят на свободно договаряне,  
8. копия от решение на ТЕЛК и др.
Чл.18 /1/  Кметът на Общината назначава комисия за картотекиране на нуждаещите се граждани, в 7 /седем/ членен състав,  които  включва: председател, служители от общинската администрация, общински съветници, и експерти /лекари, инженери, архитекти , социални работници и  др./
/2/ Комисията по ал. 1 разглежда в двумесечен срок подадените заявления и декларации, взема решение за включване или невключване на гражданите в картотеките и определят степента на жилищната нужда на отделните семейства /домакинства/ по групи и подгрупи съгласно чл. 16.
/3/ Решение на комисията за невключване  на кандидатстващите в картотеката се съобщава и обжалва по реда на Административнопроцесуален кодекс
/4/ Кметът на Общината определя правила за работата на комисията. Председателят на комисията може да свика заседание и по необходимост от решаване на  постъпили преписки, заявления и др.  Решенията се приемат с мнозинство  2/3 от общият брой  на членовете на комисията.

/5/ Комисията по ал.1, може служебно да изисква информация от съответните институции при съмнения, относно верността  на декларираните обстоятелства, подадени от граждани в декларациите по чл.14, ал.2
Чл.19 /1/Остават в картотеката, докато:

1. учи в друго населено място или извън страната за срок до 1 година 
2. работещите в друго населено място или извън страната за срок до 6/ шест / месеца. 

3. продължително настанени лица в общински жилища на възраст над 70г.след решение на общински съвет. 
4.други, след решение на Общински съвет гр. Тутракан 
/2/В случаите по т.1 и 2 наемателите са длъжни да упълномощят свой представител, който да изпълнява задълженията им по наемното правоотношение.
Чл.20 /1/  Гражданите, включени в картотеката и настанените в общински жилища са длъжни при промяна в обстоятелствата и на условията по чл.14, ал.1 да уведомят в едномесечен срок писмено общината.

/2/ Гражданите, настанени под наем в жилища по чл. 43 от Закона за общинската собственост, 
представят ежегодно от 1 до 31 декември,  декларации за обстоятелствата по чл. 14. ал. 1, при деклариране на неверни дани, същите носят наказателна отговорност по чл.313 от НК.
/3/ При изменение на данните и условията по чл. 16 и 17,  водещо до промяна на жилищните нужди, определени с нормите по чл. 7, ал.1, наемателите се пренастаняват в други жилища.

Чл. 21.  /1/  Изваждат  се от картотеката

 1. неотговарящите на някое от условията по чл. 14
 2. лицата, които започват индивидуални или групово жилищно строителство
 3. настанените и ползващи  общинско жилище, отговарящо нормите по чл.7, с общ срок повече от 3/три/ години по сключени договори. 
4. работещите в друго населено място или извън страната за срок повече от 6 /шест/ месеца.
5. лицата, посочили неверни данни или несъобщили в декларациите, обстоятелства по чл.14, ал.1 се изваждат   за срок от 2/две/ години, за които е установено служебно от комисията  по чл.18
/2/ Изваждането от картотеката се извършва с решение на комисията по чл. 18, ал.1, препис от  решението се връчва и обжалва по реда на АПК
Чл.22 Документите, подадени от лицата при кандидатстване за настаняване под наем в общинско жилище, се съхраняват в общинската картотека до 5 години след изваждането им от картотеката.
Чл. 23 /1/ Комисията по чл. 18 разглежда постъпилите от 1 до 31 декември на предходната година документи по чл.17, ал. 3 и изготвя проект на  годишен списък на лицата,  семействата/домакинствата/, които може да бъдат настанени под наем през календарната година, на база пореден номер в списъка, норми за жилищно задоволяване и налично свободно жилище за отдаване под наем.
/2/В проектосписъкът , по ал. 1 се включват: лицата, семействата и домакинствата, включени в списъците от предходната година и неполучили жилище и други картотекирани лица от всички групи и под групи с оглед съблюдаване на критериите по чл.16
/3/ Проектосписъкът   се обявява на 1 март на информационно табло в общинска администрация. В 14-дневен срок от датата на обявяване  заинтересованите лица могат да правят възражения по списъка до кмета на общината.

/4/ Кметът на общината разглежда постъпилите възражения, и  утвърждава окончателен списъка до 31 март, като го обявява на информационното табло  в общинска  администрация. 

/5/ Утвърденият от кмета   списък може да се обжалва пред Общински съвет в 7-дневен срок от обявяването му. Общински съвет се произнася по жалбите на следващото си заседание, но не по-късно от 1 месец след изтичане на срока за обжалване, и решението му е окончателно.
Чл.24 /1/ Жилищата за настаняване на гражданите, включени в списъка по чл. 23, ал. 2. се определят по нормите за жилищно задоволяване, установени в чл. 7, ал.1.
/2/ Настаняването на гражданите от списъците по чл. 23, ал. 2 продължава и след приключване на календарната година до утвърждаването на нови списъци за следващата година.
Чл.25  Гражданите, включени в списъците от предходната година и неполучили жилища, се включват в началото на списъка през текущата година при спазване на установената поредност, освен ако има промяна на условията по чл. 14, на групите по чл. 16 и на данните по чл. 17.
РАЗДЕЛ Ш РЕЗЕРВНИ ОБЩИНСКИ ЖИЛИЩА. 

РЕД И УСЛОВИЯ ЗА НАСТАНЯВАНЕ

Чл. 26  В резервните жилища се настаняват граждани,  според изискванията и реда на чл. 45 от Закона за общинската собственост за срок не повече от две години.
Чл. 27 /1/ Обстоятелствата и жилищната нужда по чл. 45, т.1 и 2 от Закона за общинската собственост се установява от комисия, назначена със заповед на Кмета на Общината.
/2/ В хипотезата на чл. 45, т.1 от Закона за общинската собственост комисията се свиква в срок от 24 часа и извършва оглед на място и изготвя предложение до нуждаещите се в конкретно жилище.
/3/ В случаите по чл. 45, ал.1, т.2 от Закона за общинската собственост обстоятелствата, които могат да доведат до настаняване в общинско жилище от резервния фонд трябва да са такива, че непосредствено да заплашват живота и здравето на нуждаещите се.
Чл. 28  /1/ Настаняването в резервно жилище се извършва по реда на чл.10, ал.1 със Заповед на кмета на общината.

/2/ Срокът за настаняване е 1 /една/ година, след изтичането на който и ако са налице основанията по чл.45 от ЗОС, наемното правоотношение се удължава за не- повече от 1/една/ година, 
/3/ След изтичането на сроковете по ал.2,  наемното правоотношение се прекратяване със заповед на кмета на общината.
Чл. 29 /1/ Резервният общински фонд задължително разполага  с минимум две жилища за критични нужди.
/2/ Установения с ал.1 баланс може да бъде нарушен само при тежки масови природни стихийни  бедствия или аварии за срок не по - дълъг от два месеца.
/3/ При форсмажорни обстоятелства при настаняването в резервни жилища могат да не се спазват нормите за жилищна заетост, установени с тази Наредба.
/4/ Недопуска настаняване в общински резервни жилища на лица, семейства/домакинства,  чиито собствени жилища са станали негодни за използване, поради естествено износване, застрашени са от самосрутване, вредни са в санитарно- хигиенно отношение или загрозяват и поради това, че не могат да се поправят или заздравят подлежат на премахване по реда на Закона за устройство на територията.

РАЗДЕЛ IV  ВЕДОМСТВЕНИ   ЖИЛИЩА. 

РЕД И УСЛОВИЯ ЗА НАСТАНЯВАНЕ В ТЯХ

Чл. 30 /1/ В общинските ведомствени жилища се настаняват: 

1.служители на общинска администрация, до прекратяване на трудовите или служебни правоотношения

2. специалисти привлечени на работа от други населени места, докато работят в звена на общинска бюджетна издръжка или други бюджетни структури в община Тутракан

3. чужди граждани, докато работят в звена на общинска бюджетна издръжка. 

/2/ Настаняването по предходната алинея се извършва само, ако служителите или членовете на семействата им нямат жилище в съответното населено място и представляват дефицитни  специалисти.
Чл.31 Кметът на Общината възлага на комисията по чл.18, ал.1 да прицени необходимостта от предоставяне на ведомствено жилище.  Комисията прави мотивирани становища във връзка с постъпилите заявление  за настаняване.

Чл.32 Наемните правоотношения с настанените във ведомствено жилище се прекратяват с прекратяването на трудовите /служебните/ правоотношения на общинския служител или друг срок определен от кмета на общината.
Чл.33 /1/ От ведомствения жилищен фонд могат да бъдат определени със заповед на Кмета на Общината жилища за настаняване на гости на общината за пренощуване.
/2/ Реда и начина за ползване на тези жилища се определя със заповед на Кмета на Общината.
Раздел V ПРЕКРАТЯВАНЕ НА НАЕМНИ ПРАВООТНОШЕНИЯ И
ИЗЗЕМВАНЕ НА ОБЩИНСКИ ЖИЛИЩА
Чл. 33а. /1/ Наемните правоотношения се прекратяват поради:

 1.  неплащане на наемната цена или на консумативните разноски за повече от 3 месеца;

 2.  извършване на ново строителство, надстрояване или пристрояване, основен ремонт или реконструкция, когато се засягат обитавани помещения;

 3.   нарушаване на добрите нрави и обществения ред при етажната собственост, съгласно разпоредбите на  Наредба №1 на община Тутракан 
 4.   неполагане грижата на добър стопанин при ползване на жилището;

 5. прекратяване на трудовите или служебните правоотношения на настанените във ведомствено жилище лица,
  6. отпадане на условията за настаняване  в общинско жилище;

  7.  използване на жилището не по предназначение или необходимостта от него е отпаднала.
  8. изтекли, повече от 3 години от настаняването в общинско жилище, отговарящо на нормите по чл.7.

  9. необитаване на жилището от семейството /домакинството/ за повече от 6 месеца, в случаите по чл. 21, ал.1, т.4.
 10. други основания 
 /2/ Наемното правоотношение се прекратява със заповед на органа, издал настанителната заповед.  В заповедта се посочват основанието за прекратяване на наемното правоотношение и срокът за освобождаване на жилището, който не може да бъде по-дълъг от един месец.
 /3/ При прекратяване на наемното правоотношение на основание ал. 1, т. 2 към заповедта по ал. 2 се прилага настанителна заповед за друго общинско жилище, ако наемателят отговаря на условията за настаняване.
/4/ Заповедта по ал. 2 може да се обжалва по реда на АПК,  Жалбата не спира изпълнението на заповедта, освен ако съдът разпореди друго.
/5/ При смърт на титуляра по настанителната заповед, наемните правоотношения се прекратявате с преживелия съпруг/съпруга/или деца. Със същият/те може да се подновят наемите правоотношения за ползваното общинско жилище, при условие, че отговарят на критериите по чл.14 ал.1 . 
Чл. 33б. /1/ Изземването на общински жилища, които се владеят или държат без основание, не се използват по предназначение, или необходимостта от които е отпаднала, се извършва със заповед на кмета на общината 

    /2/ Заповедта за изземване се издава въз основа на констативен акт. В акта се посочват данни за: собствеността, физическото или юридическото лице, което владее или държи жилището, основанието за това, предложението на кмета на общината, заповедта за прекратяване на наемното правоотношение или писмото, с което кметът на общината е задължил лица в определен срок доброволно да освободят жилището, и за неизпълнението на това задължение.
/3/ Заповедта за изземване се съобщава на адресатите по реда на ГПК и подлежи на обжалване по реда на АПК
/4/ Заповедта за изземване се изпълнява по административен ред със съдействието на полицията.
/5/ При принудително изземване на общинско жилище в отсъствие на обитателите му, служителите изготвят протокол-опис в два екземпляра на завареното имущество, който се подписва от съставителя, представител на полицията и двама свидетели. Единият екземпляр от протокол-описа е предназначен за адресатите на заповедта. 

/6/ Определят се подходящи помещения за съхранението на вещите и осигуряват транспортирането им. Вещите се съхраняват за срок до 3 месец, след което администрация не носи отговорност за тях. При условие, че собственика на вещите не ги потърси в срок от 1/една/ година , същите се придобиват в собственост от общината. Разходите за съхранение и транспортиране са за сметка на лицата.
/7/ След изтичане на /3/ три месечния срок, и лицето има парични задължения към община Тутракан,  вещите се продават чрез публичен търг с явно наддаване. От набраните средства се покриват разходите по транспортирането и съхраняването на вещите, неплатен наем и други задължения към общината.
Чл.33в . Общински съвет се произнася с решение при:

/1/ прекратяване на  наемните правоотношения по чл.33 а, ал.1, т.8  и когато налага удължаване за срока на ползване, но не повече от 2 /две/ години

/2/случаите, когато наемателите не ползват общинското жилище по предназначение, поради причини свързани с остри здравословни проблеми в семейството /домакинството/.
 /3/  особени случаи и други обстоятелства, нерегламентирани в настоящата наредба, но налагащи изрични решения, без да противоречат на  законовите разпоредби, след становище на комисията по чл.18, ал.1
Глава ІІІ 

Разпореждане с жилищни  имоти – общинска собственост

Раздел І Методика за определяне на наемната цена и критерии за определяне на цени на разпореждане.
Чл.34/1/ Базисната наемна месечна цена се определя на 1кв.м. полезна площ, съгласно изготвяне на Тарифа, която се актуализира ежегодно със статистическия отчетен индекс на инфлацията от предходната години по данни на НСИ
/2/ базисната наемна цена по ал.1 се отнася за жилище със следните показатели :

1. местонахождението на жилището, според функционалния тип и зоната в която попада  - втора зона на гр. Тутракан 

2. конструкция на сградата – панелна или масивна;

3. разположение на жилището във височина – първи етаж;

4. изложение – преобладаващ изток или югозапад на жилищните /без сервизни/  помещения

5. благоустройствено съоръжаване – с водопровод, канализация  и електрификация.  

/3/базисната наемна цена се коригира /увеличава или намалява / до размерите посочени за конкретните показатели, както следва:
1. местонахождението на жилището  според функционалния тип на населеното място и зоната, в която попада 

· гр.Тутракан – І зона – увеличение 20%
· гр.Тутракан – ІІІ зона – намаление 20%
· с. Старо село – намаление 10%

2. конструкция на сградата 

· паянтови и полумасивни сгради – намаление 20%

· стоманобетонни конструкции,

· пакетноповдигащи плочи,

· системи „пълзящ” и „едроплощен кофраж” – увеличение 15%

3. разположение на жилищата във височина  

· втори етаж при двуетажна жилищна сграда – увеличение 8%

· втори до шести етаж – увеличение 7%

· последен етаж при сгради на пет и повече  етажа  и за всеки седми и по- висок етаж – намаление 4%
4. преобладаващо изложение на жилищните ( без сервизните) помещения

· юг, югоизток – увеличение 2%

· запад, север, североизток, северозапад  - намаление 3%

5. благоустройствено съоръжаване

· в сграда над 5 етажа без асансьор – намаление 5%

· след основен ремонт и реконструкция – увеличение 20%

/4/Кметът на община Тутракан може да намали до 10 на сто и да увеличи до 40 на сто базисната  наемна цена за показатели, непосочени в ал.3, свързано с качеството на обитаваното жилище и на средата около него.

/5/ Всички намаления или увеличения се изчисляват върху базисната наемна цена  

/6/Месечната наемна цена за един квадратен метър дворна площ , е в размер на 0,07 лв. /нула цяло и седем стотни лева/, като същият може да се променя в Тарифа на общински съвет 
/7/ Когато наетата полезна площ на имота, надвишава нормите за жилищна задоволеност, съгласно чл.7, ал.1, разликата за всеки кв.м. над тези норми се заплаща в удвоен размер по установената наемна цена за всеки кв. м. полезна площ

/8/ Наематели, чиито наемни правоотношения са прекратени до фактическото изземване на жилищните имоти, заплащат трикратен размер по установената наемна цена за всеки квадратен метър полезна площ ал.1
/9/ Когато наемател на общинско жилище или член на неговото семейство /домакинство/, включен в настанителната заповед на съответното жилище е освидетелстван от ТЕЛК/НЕЛК с призната загубена работоспособност над 75%, заплащат ½ от наемната цена, определена за съответното жилище.
Чл. 34  Цените на разпореждане с общински жилища се определят на база на следните критерии:
1.   местонахождение на жилищната сграда;
2.   строителната система на изграждане на сградата;
3.   степен на изграденост на инженерната инфраструктура;
4.   степен на благоустроеност на района;
5.   транспортни връзки;
6.   амортизационния срок на сградата;
7.   годините на експлоатация на сградата;
8.   площа и  обема на жилището и идеалните части към него.
9.   наличие на складови и тавански помещения.
10. етажа, на който се намира жилището.
11. изложението на жилището.
12. физическото и техническото му състояние.
13. направените подобрения.

Чл.35. Кмета на община Тутракан, възлага изготвянето на оценките на жилищните имоти на оценител на имоти, при съблюдаване на критериите по чл. 34
Чл. 36.Оценките при разпоредителни сделки се одобряват от общински съвет гр. Тутракан и не могат да бъдат по- ниски от данъчната оценка на имота.  Общински съвет, може да определи и по- висока цена, освен ако в закон е установено друго. 

Раздел ІІ  Продажба и замяна на общински жилища
Чл. 37. Продажбата на общински жилища се извършва след решение на Общински съвет гр. Тутракан 
Чл.38  Общинският съвет определя :

1. общински жилища, които могат да се продават на правоимащи по ЗУЖВГМЖСВ, настанени в тях по административен ред. 
2. общински жилища, които могат да се продават на лица, чиито собствени жилища се предвижда да бъдат отчуждени по реда на глава ІІІ от Закона за общинската собственост 

3. замяна на общинско жилище с жилище собственост на физически или юридически лица 

4. продажбата на жилищата на наематели, настанени по административен ред; 
Чл. 39  Не могат да се продават:
1. общинските жилища в сгради общинска собственост, чието основно предназначение е да задоволяват административни, стопански,  културни, образователни, здравни   и  търговски нужди;
2.   резервни жилища; 

Чл.40. Предложенията за решения по  чл.37 и чл.38 се внася в Общински съвет - Тутракан от кмета на община Тутракан
Чл. 41/1/ Продажбите на общински жилища се извършва по писмено искане на наемателите до Кмета на Общината. Към искането се прилагат настанителна заповед , декларация за семейно и имотно състояние, документи за платен наем и консумативни разноски, удостоверение за липса на задължения към общината и нейните бюджетни звена към датата на подаване на молбата и др.
/2/ Искането за замяна на общинско жилище с жилище собственост на физически или юридически лица трябва да съдържа мотиви, които пораждат извършването на сделката и  се подава до Кмета на общината. Прилагат се освен документите по ал.1 и копия от документи, удостоверяващи собствеността на заявителя,  наличие или липса за вещни тежести върху имота  и др. . Замяната на имот – частна общинска собственост се извършва при условията на чл.40 от ЗОС.
/3/ Наемател на общинско жилище може да го закупи, ако са налице следните условия:

1.  да отговаря на условията за настаняване в общинско жилище, съгласно тази Наредба;  
 
2. да е наемател или ползвател на общинско жилище не по-малко от 15 години без прекъсване;

3. да не е нарушавал условията по договора за наем.
4. да няма задължения към общината и нейните бюджетни звена

    /4/ Комисията по общинска собственост, назначена от кмета на общината, проучва дали са налице условията по чл.41, ал. 1 и 2 , след което представят писменото становище с мнение относно разпореждането.
/5/ Кметът на Общината възлага изготвянето на оценките на имотите, предвидени за разпореждане  на оценител на имоти, при съблюдаване на критериите по чл.34 . Оценките се извършват по пазарни цени, но не по-ниска от данъчната оценка. 
/6/ Преписката се комплектова  със становище, копие от акт за общинска собственост, вписан в Службата по вписванията,  оценителен протокол и се внася с доклад в общински съвет гр. Тутракан 
/7/ Общинските жи​лища, включени в групата за продажба по чл. 3, ал. 1, т.4  от настоящата наредба, се продават на търг, ако в тях няма наста​нени наематели на осно​вание наста​нителна заповед повече от 1 (една) година, т.к. са негодни за постоянно обитаване или са освиде​телствани за събаряне, след решение на общински съвет гр. Тутракан.  Процедурата за провеждане на търг започва със заповед на кмета на общината и по наредбата за реда за придобиване, управление и разпореждане с общинско имущество на община Тутракан .
Чл.42 /1/Въз основа на решението на Общински съвет, кмета на общината издава заповед и я връчва на заинтересованите лица. В едномесечен срок от връчване на заповедта, се заплаща цената, дължимите данъци, такси и др. дължими плащания в т.ч.  2% режийни разноски върху продажната цена и 2% данък за придобиване, определен по реда на чл. 46, ал. 2, т. 1 от Закона за местните данъци  
/2/ Заповедта по ал.1 се връчва на заинтересованото лице срещу подпис, или в писмо с обратна разписка 

/3/ Ако в посочения в заповедта срок за плащане, не се преведат дължимите суми, се счита, че се е отказал и преписката се прекратява със заповед на кмета на община, с която се отменя и предходната заповед 
/4/ След като се извърши плащането по заповедта по ал.1 се изготвя договор за продажба или замяна, подписан от Кмета на общината и от купувача/заменителя  и вписан в Службата по вписванията за сметка на преобретателя. 
/5/ Лицата закупили или заменили общинско жилище нямат право да ги прехвърлят на трети лица в срок от 5 /пет/ години от сключване на договора за продажба . Същото изискване се включва в договора за продажба или замяна.
РАЗДЕЛ III  ОБЩИНСКИ ТЕРЕНИ, ПРЕДНАЗНАЧЕНИ ЗА ЖИЛИЩНО

СТРОИТЕЛСТВО

Чл. 45 /1/ Настоящият раздел определя специфични правила по отношение на разпореждането с общински застроени и незастроени терени, предназначени за жилищно строителство.
/2/ В случаите, когато не е предвидена специфична процедура се прилагат общите правила па разпореждане с общинска недвижима собственост, установени с Наредбата за придобиване, управление и разпореждане с общинска собственост.
/3/ Ежегодно до 31 януари с решение на Общинския съвет се определят общинските парцели, предназначени за жилищно строителство, върху които Кметът на Общината може да изпълнява процедура по учредяване право на строеж съгласно предвижданията на подробните устройствени планове.
/4/ При възникнала необходимост списъкът на тези парцели може да се актуализира през цялата година с решение на Общинския съвет.
Чл. 46 /1/ Правото на строеж върху имоти – частна общинска собственост, за изграждане на социални жилища  може да се учреди без провеждане на търг или конкурс за строеж на жилищна сграда на правоимащи по Закона за уреждане на жилищните въпроси на граждани с многогодишни жилищно - спестовни влогове или на жилищно - строителни кооперации, чиито член - кооператори са такива лица.
/2/ Цената на правото на строеж се определя от Общински съвет гр. Тутракан 

/3/ Правото на строеж по ал. 1 не може да се прехвърля на трети лица 

/4/Жилищата придобити по реда на  ал.1, не могат да се отдават под наем или обект на разпореждане за срок от 15 години.

/5/Нарушаване на забраните по ал.3 и ал.4 е основание за разваляне на договора за право на строеж. 
/6/ Сделката по ал.1 се сключва при условията на Наредбата за придобиване, управление и разпореждане с общинско имущество, която касае учредяването на право на строеж.

ГЛАВА IV  АДМИНИСТРАТИВНО - НАКАЗАТЕЛНИ РАЗПОРЕДБИ
Чл. 47 Лицата, които повреждат общински имоти, когато деянието не съставлява престъпление по Наказателния кодекс се наказват по тази Наредба, независимо от имуществената отговорност за причинените вреди.
Чл. 48 За нарушаване на тази Наредба се налага административно наказание - глоба в размер до 200 лв., освен ако със закон не е предвиден по - голям размер.
Чл. 49 Актовете за установяване на нарушения се съставят от длъжностни лица, определени от Кмета на Общината и от длъжностните лица от отдел   " Общинска собственост ".
Чл. 50 За актовете, издадени от длъжностни лица на общинската администрация, наказателните постановления се издават от Кмета на Община.
ДОПЪЛНИТЕЛНИ РАЗПОРЕДБИ

§ 1." Домакинство" са две и повече лица, които живеят заедно в едно жилище или в част от жилище имат общ бюджет хранят се заедно, независимо от това че някои от тях може да нямат родствени връзки помежду си. Домакинство е и едно лице, което живее в само​стоятелно жилище, в стая или в част от нея към дадено жилище, живее на самостоятелен бюджет по отношение на разходите за хране​не и разходите за задоволяване на други потребности.
§ 2." Млади семейства" по смисъла на глава втора са семействата, в които съпрузите не са навършили 35 години към датата на решението на комисията по чл.18, ал. 1
§ 3." Самотни родители на непълнолетни деца" по смисъла на глава втора са родители, които поради вдовство, развод или несключване на брак се грижат сами за отглеждане на непълнолетните си деца.
§ 4." Нежилищни помещения" по смисъла на тази наредба са помещения, които не са елекрозахранени, нямат водопроводна инста​лация и тоалетна. 
§ 5." Полезна жилищна площ" по смисъла на тази наредба е сумарната площ на всички помещения в жилището, измерена по вътрешните очертания на зидовете и цялата площ на балкони, лоджии, веранди и тераси. В полезната площ не се включва площта, заета от ограждащите и разпределителните стени на жилището, и площта на складови помещения - мазе, барака или таван.
§ 6." Годни за постоянно обитаване жилища" по смисъла на тази наредба са жилища, които не са освидетелствани за събаряне
ПРЕХОДНИ  И  ЗАКЛЮЧИТЕЛНИ РАЗПОРЕДБИ 

§1. Започнатите производства по настаняване под наем в общински жилища и прекратяване на наемни правоотношения се довършват по реда на тази Наредба, освен в случаите на съдебно производство.

§2   В пет месечен срок от влизане в сила на настоящата наредба , общинска администрация да извърши инвентаризация на общинските жилища и актуализация на всички картотечни преписки, изготвени по отменената наредба.

§3  За поддържането и ремонта на общинските жилища се предвиждат ежегодно средства в общинския бюджет.
§4.   Настоящата   Наредба   се   издава   на   основание   чл. 45а   от   Закона   за   общинската собственост.

§5. Общински съвет определя стратегия и програма  за управление на жилищата общинска собственост, за срока на мандата си по предложение на Кмета на общината .
§6. Приходите от продажба на общински жилища се заделят във фонд «Жилищно строителство» към община Тутракан  и могат да се изполват за ремонт на наличните общински жилища и изграждане на нови общински жилища.

§7. Тази наредба отменя всички решения, разпоредби и други актове на Общинския съвет, които и противоречат.

§8. Настоящата Наредба е приета с Решение № 213 по Протокол № 18 от 30. 10. 2008г. на Общински съвет гр. Тутракан на основание чл.22, ал.1от ЗМСМА .

&9. Изпълнението на Наредбата се възлага на Кмета на Община Тутракан. 

